Kort efter klokken 04 i nat fik Nordjyllands Politi melding om, at en kraftig udviklede sig i et hus på Hølundvej i Øster Hassing. - Da vi kom frem, stod flammerne ud gennem taget i husets ene længe. Vi forsøgte en eftersøgning af personer i huset men måtte trække os tilbage på grund af varmen, fortæller indsatsleder på stedet, Niels Eltzholtz fra Nordjyllands Beredskab. - Alle ruder i huset var sorte, så der havde været kraftig brand i et stykke tid, så hvis der havde været personer i huset, havde de haft dårlige odds, siger indsatslederen. I stedet måtte brandfolkene koncentrere sig om at forhindre, at ilden spredte sig til nabohuset. - Vi har været i kontakt med de fem personer - to voksne og tre børn, der bor på adressen, og de er uskadte, fortæller vagtchef ved Nordjyllands Politi, Per Jørgensen. Han uddyber, at huset nu får lov til at brænde ned til grunden. - Det vil tage fire-fem timer mere, og derefter kommer der til at gå et døgn, inden vi kan komme ind og lave tekniske undersøgelser på stedet. Derfor har vi rekvireret Hjemmeværnet til at holde vagt på stedet, siger vagtchefen.

Opsummering:
En brand i et hus i Øster Hassing er så kraftig, at huset får lov til at brænde ned til grunden. Familie på fem er uskadt.